《题愍孝庙次王龟龄韵》
宋代·喻良能

曹娥卓行传丰碑，越人往往贵女儿。
建炎蔡氏有孝子，事比孝子尤环奇。
自从结发读书史，倜傥不受靮与羁。
乃翁诖误落囹圄，疚心疾首泣以悲。
胡能安坐视父击，朝暮哀诉当旌麾。
府公傥许赎父罪，名隶卒伍所不辞。
不然奋身事征讨，赳赳勇力犹可施。
黄堂沈深身则微，虽有诚恳无人知。
归来静默心语口，此事感悟当以尸。
临河勇决不复顾，纯孝宁不由天资。
缇萦上书解刑网，言虽迫切身无亏。
文本理寃由一赋，孰与捐命如含饴。
杀身成仁古所罕，殆类饿踣齐与夷。
事闻黄屋亦动色，亟诏立祠河水湄。
嗟嗟玄应固不朽，万口至今皆一词。
东嘉夫子好事者，作歌登载仍吁嘻。
异时国史编宋雅，人间重见白华诗。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。